Lectio Divina

*fuq il-Vanġelu tal-Ħadd*

29 Ħadd ta’ Matul is-Sena

Sena B

Mk 10:35-45

Il-kuntest tas-silta huwa t-*tielet tħabbira tal-passjoni* li Ġesù jagħmel waqt li hu u ta’ miegħu «kienu mexjin fit-triq, telgħin lejn Ġerusalemm», b’Ġesù «miexi quddiemhom» (*Mk* 10:32-34). Is-sentimenti li jakkumpanjaw lil dawk li jinsabu miegħu huma l-istagħġib u l-biża’ (cfr v.32). Lit-«Tnax» Ġesù jħabbrilhom li t-telgħa lejn Ġerusalemm kienet se twassal għall-għotja ta’ «Bin il-bniedem» u b’mod artikulat juri kif kellu jseħħ il-proċess kollu: l-arrest, il-kundanna għall-mewt, il-passaġġ għal idejn ir-Rumani, iż-żufjett, iż-żeblih, is-swat, il-mewt u l-qawmien (vv. 33-34). L-iskop u l-programm tal-mixja wara Ġesù huwa espost b’mod ċar quddiem dawk li huma l-aktar qrib tiegħu: jekk hemm eżaltazzjoni («telgħin») hija dik tal-Imgħallem fuq is-Salib (cfr *Ġw* 3:14)

Ġakbu u Ġwanni, ulied Żebedew, resqu lejh u qalulu: «Mgħallem, dak li se nitolbuk irriduk tagħtihulna.»

*Mk* qed jikteb lill-komunità Nisranija li diġà għandha apprezzament lejn ix-xhieda ta’ dawn iż-żewġt aħwa Appostli u l-irwol importanti li kellhom flimkien ma’ Kefa fl-ewwel Knisja (cfr *Gal* 2:9). Fil-Vanġelu, l-aħwa flimkien ma’ Xmun Pietru huma magħżula minn Ġesù biex jassistu għal mumenti importanti tal-missjoni tiegħu (cfr *Mk* 5:37; 9:2; 14:33). Huma kienu fost l-ewwel li Ġesù sejjaħ għal warajh (cfr *Mk* 1:19-20) u tahom «l-isem ta’ Boangerges, jiġifieri wlied ir-ragħad» (*Mk* 3:17), xaktarx minħabba l-karattru impulsiv tagħhom muri anke f’din is-silta (cfr *Mk* 9:38; *Lq* 9:54-56). F’*Mk* iż-żewġt aħwa jidhru dejjem msemmija ma’ oħrajn (speċjalment ma’ «Xmun») jew fil-kumpanija ta’ Ġesù mexjin fl-istess direzzjoni tiegħu (cfr 1:29): hawn narawhom waħidhom quddiem Ġesù. It-talba li jressqu turi ċerta familjarità u kunfidenza; timplika pretensjoni li wieħed għandu jiġi mismugħ f’dak li jitlob. It-talba mhix akkumpanjata minn ġesti ta’ adorazzjoni jew qima (cfr *Mk* 1:40; 10:17), u tesprimi wkoll nuqqas ta’ fiduċja f’Ġesù billi qabel jgħidulu eżatt x’iridu jippruvaw jorbtuh b’wegħda.

«Xi triduni nagħmlilkom?» staqsiehom. U huma weġbuh: «Ħallina noqogħdu wieħed fuq il-lemin tiegħek u l-ieħor fuq ix-xellug fil-glorja tiegħek.»

Flok iwieġeb għall-kundizzjoni li jagħmlulu, Ġesù jistaqsihom x’inhi t-talba tagħhom. F’dak li jgħidu, l-aħwa juru l-idea li għandhom tal-missjoni ta’ Ġesù u tas-Saltna tiegħu: hija waħda ta’ postijiet u ta’ unuri, ta’ privileġġi li wieħed għandu jirsisti għalihom, ta’ prestiġju u «glorja». Il-«lemin» huwa l-post ta’ min jissieħeb fis-setgħa ta’ min imexxi (cfr *Mk* 12:36; 14:62; *S* 110:1); filwaqt li f’dan il-kuntest ix-«xellug» huwa l-post kumplimentari (peress li huma tnejn!), daqstant ieħor importanti fis-setgħa u l-ġieħ. Dawn l-appostli tant meqjuma mill-komunità Nisranija huma ppreżentati hawn fil-faqar u d-diffikultà tagħhom li jifhmu l-missjoni tal-Imgħallem (l-istess kif kienet id-diffikultà tal-«għaxra l-oħra» [v.41]) u anke bħala dawk li setgħu biss jifhmu lil Ġesù fid-dawl tal-mewt u l-qawmien tiegħu u bl-inżul tal-Ispirtu s-Santu. Kellhom bżonn tal-pedagoġija ta’ Ġesù sabiex jippurifikaw u jimmatura x-xewqat profondi tagħhom. Kien hemm bżonn jifhmu li s-Saltna ta’ Alla għandha x’taqsam mhux mal-glorja-poter tal-bniedem, imma mal-glorja ta’ Alla.

Imma Ġesù qalilhom: «Ma tafux x’intom titolbu.

*Mk* juri d-diffikultà tal-appostli biex jifhmu lil Ġesù (f’*Mt* 20:20-28 hija l-omm li tressaq it-talba għal uliedha): jekk wara l-ewwel tħabbira dehret id-diffikultà ta’ Xmun Pietru li jaċċetta tip ta’ Messija li jduq it-tbatija u l-insuċċess (cfr *Mk* 8:31-32), u wara t-tieni tħabbira deher id-diżorjentament tad-dixxipli quddiem il-kelmiet ta’ Ġesù tant li jibdew jiddiskutu fuq min fosthom huwa l-akbar (cfr *Mk* 9:30-37), issa wara t-tielet tħabbira tidher id-diffikultà tagħhom biex jifhmu saħansitra dak li qed jitolbu. Meta d-dixxiplu jitlef il-viżjoni tal-Imgħallem u tas-Saltna, jitlef ukoll l-istess viżjoni u sens ta’ direzzjoni tal-mixja tiegħu. Ir-reazzjoni tad-dixxipli quddiem it-tħabbira tal-passjoni, mewt u qawmien ta’ Kristu hija waħda ta’ rifjut (*denial*) li xi drabi tidher b’kontestazzjoni miftuħa kontra l-kliem ta’ Ġesù (bħalma jagħmel Xmun Pietru) u drabi oħra tidher billi wieħed jaqbad diskors totalment differenti li jdur fuq kwistjonijiet ta’ din l-art u jaljenaw lil dak li jkun milli jiffaċċja l-kliem iebes u esiġenti tal-Messija li kellu jbati.

Għandkom il-ħila tixorbu l-kalċi li se nixrob jien, u titgħammdu bil-magħmudija li biha se nitgħammed jien?»

It-“trofej” li għandhom jixxenqu għalihom id-dixxipli mhumiex il-postijiet ta’ ġieħ imma t-tisħib fil-«kalċi» u fil-«magħmudija» ta’ Ġesù. Il-«kalċi» fl-Iskrittura jfisser il-ferħ, il-faraġ, l-ospitalità, is-salvazzjoni u l-barka (cfr *Ġer* 16:7; *S* 16:5; 23:5; 116:13), kif ukoll it-tbatija u l-imrar li jaqa’ fuq dawk li jidinbu (cfr *S* 75:9; *Is* 51:17; *Ġer* 25:15; *Eżek* 23:31-34). Il-«kalċi» li jixrob Ġesù huwa dak tal-*passjoni* – li jiġbor fih il-morr tal-kundanna li hemm imdendla kontra l-umanità midinba – biex bl-għotja tiegħu jsir il-kalċi tas-salvazzjoni (cfr *Mk* 14:36). Il-kalċi tat-tbatija mhux lakemm jiġi milqugħ mid-dixxiplu li għandu viżjoni trijonfalistika tal-Messija u tas-Saltna ­­(cfr *Ġw* 18:11). Il-«magħmudija» li fiha jogħdos Ġesù hija dik tat-tbatija u tal-mewt sabiex jibdilha f’ilmijiet tal-ħajja (cfr *S* 42:8; 69:2; 88:8; *Is* 43:20; *Lq* 12:50). Id-dixxiplu li jrid sehem mill-glorja tal-Iben irid ikun lest jixxierek miegħu permezz tal-Magħmudija u billi jixrob mill-istess kalċi tiegħu (cfr *Rum* 6:3; *1Kor* 10:16). Il-verbi li juża Ġesù («nixrob»; «nitgħammed») huma fil-preżent u juru azzjoni li qed isseħħ fil-ħajja kollha tiegħu: “[...] m’għandniex għax nistagħġbu meta naraw li s-Salib hu preżenti fil-ħajja tal-Mulej fil-bidu tal-ministeru tiegħu u saħansitra sa minn qabel twelidu [...] Din ir-realtà tiftħilna qalbna għall-misteru tas-Salib li jingħax diġà «sa minn qabel». Turina li s-Salib mhuwiex effett ta’ xi ħaġa oħra, fatt okkażjonali, prodott ta’ ċirkustanzi fil-ħajja tal-Mulej. Huwa minnu li s-sallaba tal-istorja jippruvaw juruna s-Salib bħallikieku kien effett ta’ ħsara kollaterali, imma mhuwiex hekk; is-Salib ma jiddependix miċ-ċirkustanzi. Is-slaleb il-kbar tal-umanità u s-slaleb iż-żgħar tagħna – biex ngħidu hekk –, ta’ kull wieħed u waħda minna, ma jiddependux miċ-ċirkustanza” (Franġisku, *Omelija fil-Quddiesa taż-Żjut* [1 April 2021]). Tabilħaqq, jekk hemm xi ħadd li jieħu l-postijiet fuq il-lemin u fuq ix-xellug ta’ Ġesù, dawn huma l-ħallelin li jiġu msallbin miegħu (cfr *Mk* 15:27).

«Għandna,» qalulu. Imbagħad qalilhom Ġesù: «Il-kalċi li se nixrob jien tixorbuh, iva, u titgħammdu wkoll bil-magħmudija li biha se nitgħammed jien, imma li wieħed joqgħod fuq il-lemin jew fuq ix-xellug tiegħi, din mhijiex ħaġa tiegħi li nagħtiha jien, imma hi għal dawk li għalihom kienet imħejjija.»

Iż-żewġ dixxipli juru r-rieda tagħhom li jagħmlu dak li hu meħtieġ biex inkunu ma’ Ġesù – hija karatteristika tad-determinazzjoni tagħhom. Minflok iċanfarhom, Ġesù jibni fuq din il-kwalità ta’ qalbhom, fuq l-intenzjoni u x-xewqa sinċiera, filwaqt li bħal pedagogu tajjeb iħalli t-tkomplija tal-esperjenza miegħu timmatura u ssaffi l-qalb tagħhom. Fil-verità, Ġakbu u Ġwanni seħħilhom ikollhom sehem mill-passjoni tal-Imgħallem tagħhom u kellhom ukoll post partikulari f’li jkunu l-ewwel u l-aħħar mill-Appostli li jmutu għal Ġesù (cfr *Atti* 12:2; *Ġw* 21:23 – it-tradizzjoni tgħid li Ġwanni miet b’kawża naturali eżiljat f’Patmos; il-*Legenda Aurea* tgħid li Ġwanni kien ħa l-martirju f’Ruma fejn intefa’ fiż-żejt jagħli imma ġismu baqa’ ma nħaraqx u minflok l-Imperatur Domizjanu għamih u bagħtu lura Efesu fejn imbagħad miet). Imseħbin ma’ Ġesù Msallab u Rxoxt, huma kellhom il-post ta’ ġieħ b’mod ħafna differenti minn kif immaġinawh f’dan il-mument tal-mixja tagħhom wara Ġesù. L-ambizzjoni li hemm fil-qalb m’għandhiex twassal biex dak li jkun jinkwieta fuq x’se jagħmel biex joqgħod tajjeb, imma pjuttost għandha tinbidel f’att ta’ affidament f’idejn il-Mulej b’fiduċja li hu jagħti l-meħtieġ u jimla l-qalb: “Mela kulma tixtieq qalbek u jidhirlek li hu sewwa, xtiequ u itolbu dejjem bl-umiltà u bil-biża’ ta’ Alla: intrabat mal-volontà tiegħi, erħi ruħek f’idejja u għidli: «Mulejja, isir minni dak li trid int. Tini dak li trid int, u kemm trid int u meta trid int. Agħmel bija kif taf u kif jogħġbok, basta jkun bi glorja tiegħek. Qegħidni fejn trid u għalija tibża’ xejn, agħmel minni li trid. Huwa jien, Mulejja, jien lest għal kollox; le ma rridx ngħix għalija, imma għalik.” (*Imitazzjoni ta’ Kristu* XV,2).

L-għaxra l-oħra, meta semgħu dan, saħnu għal Ġakbu u għal Ġwanni.

Ir-rabja tal-oħrajn lejn Ġakbu u Ġwanni mhix ġejja minħabba l-viżjoni żbaljata li kellhom ta’ Ġesù u tal-missjoni tiegħu imma għaliex ippretendew il-postijiet ta’ ġieħ għalihom, l-istess postijiet li kienu jixtiequ huma (cfr *Mk* 9:34). Kuntrarju għal Ġesù li jwieġeb għat-talba tal-aħwa b’atteġġjament ta’ ftuħ, bil-manswetudni u l-ħlewwa ta’ Mgħallem li jdawwal u ta’ Tabib li jfejjaq, l-«għaxra» li jbatu mill-istess “marda għall-privileġġi” li kellhom ulied Żebedew, jingħalqu għal ħuthom u jieħu atteġġjament ta’ konfront. Il-verb użat hawn (gr. «ἀγανακτέω»; tr. *aganaktéō*) insibuh użat ukoll f’reazzjoni quddiem l-atteġġjament ta’ apertura li mara turi fil-konfront ta’ Ġesù fid-dar ta’ Xmun il-lebbruż f’Betanja, li tferra fuq rasu u tidilku b’żejt ifuħ jiswa ħafna flus (cfr *Mk* 14:4; *Lq* 13:14), u quddiem il-fejqan li Ġesù jagħmel f’jum is-Sibt (cfr *Lq* 13:14). F’mument ieħor hu użat biex jiddeskrivi r-reazzjoni ta’ Ġesù quddiem l-għeluq tad-dixxipli għat-tfal li jitressqu quddiemu biex iberikom (cfr *Mk* 10:14). Id-dixxiplu li jimxi fuq il-passi tal-Imgħallem tiegħu għandu jfittex li aktar *jisħon* kontra kull tip ta’ mentalità ta’ kburija u poter li tagħlaq lill-bniedem fih innifsu, milli lejn dik il-gratwità tal-grazzja u tal-imħabba li xxejjen kull tip ta’ mentalità ta’ meritokrazija, ta’ drittijiet jew ta’ pożizzjonijiet fi ħdan is-Saltna ta’ Alla. Jgħodd għalih il-kliem tal-profeta: «Intom torox, isimgħu! Intom għomja, ħarsu u araw! Min hu agħma ħlief il-qaddej tiegħi? Min hu trux bħall-messaġġier li bgħatt? Min hu agħma bħall-maħbub tiegħi? U trux bħall-qaddej tal-Mulej? Jara ħafna ħwejjeġ, u ma jagħtix kas; widnejh miftuħa, iżda ma jismax.» (*Is* 42:18-20).

Imma Ġesù sejħilhom u qalilhom: «Tafu intom, dawk in-nies, li l-bnedmin jgħodduhom bħala kapijiet tal-pagani, jaħkmu fuqhom, u l-kbarat tagħhom iħaddmu s-setgħa tagħhom fuqhom. Fostkom ma għandux ikun hekk, imma min irid ikun kbir fostkom, għandu jkun qaddej tagħkom, u min irid ikun l-ewwel fostkom, għandu joqgħod ilsir ta’ kulħadd.

Ġesù mill-ġdid jibdel dan il-mument ta’ tensjoni bejn id-dixxipli f’opportunità biex idawwalhom bil-verità. Hu jitkellem fuq tipi ta’ mexxejja li kienu ċari quddiem għajnejhom, fejn it-tmexxija kienet mibnija fuq il-ħakma u s-setgħa fuq l-oħrajn (cfr Erodi Antipa li jaqta’ ras il-Battista *Mk* 6:17-29; Ponzju Pilatu *Lq* 13:1). Fiċ-ċentru hemm il-poter li spiss il-bniedem fl-awtorità jispiċċa jabbuża minnu għax jagħmel lilu nnifsu assolut, mentri fil-verità l-awtorità tiegħu hija biss “apparenti” («jgħodduhom bħala»), għax fil-verità huwa Alla s-Sid ta’ kollox u tal-istorja (cfr *Ġw* 19:11). Iżda lil dawk li huma tiegħu, Ġesù jurihom mudell ta’ tmexxija għal kollox differenti minn dak tad-dinja; mibni mhux fuq il-*ħakma fuq l-oħrajn* imma fuq il-*qadi tal-oħrajn*. Il-qaddej (gr. «διάκονος»; tr. *diákonos*) huwa dak li jieħu ħsieb il-ħtiġijiet tal-oħrajn, speċjalment ta’ dawk l-aktar dgħajfa; u l-ilsir (gr. «δοῦλος»; tr. *doûlos*) huwa dak li l-identità tiegħu jaffermaha mhux f’rabta mal-bżonnijiet u l-interessi tiegħu imma f’rabta mal-bżonnijiet u l-interessi tal-oħrajn. It-triq għall-kobor u għall-ewwel post teżisti: hija dik tal-inżul fil-qadi u tal-għotja totali ta’ min jagħżel li jsir «ilsir ta’ kulħadd»: «jekk wieħed kien imsejjaħ meta kien ħieles, issa hu lsir ta’ Kristu» (*1Kor* 7:22); «għax għad li ma jiena marbut ma’ ħadd, jien għamilt lili nnifsi lsir ta’ kulħadd biex nirbaħ lil ħafna» (*1Kor* 9:19; *2Kor* 4:5). “Il-Konċilju Vatikan II, huwa u jfakkar li Ġesù «għad li kien għani, ftaqar» (*2Kor* 8:9), jiddikkjara li «l-Knisja, għalkemm biex taqdi dmirha teħtieġ ir-riżorsi umani, mhix imwaqqfa biex tfittex il-glorja fuq l-art iżda biex tgħallem l-umiltà u ċ-ċaħda u tagħti wkoll eżempju tagħhom» (*Lumen gentium* 8). Minħabba f’hekk, billi tieħu pożizzjoni ċara li turi bidla għal ħdejn l-istorja tal-imgħoddi tagħha, tirrifjuta li tqis il-missjoni tagħha bħallikieku kwistjoni li taħkem fuq is-soċjetà li tinsab fiha b’«xi ħakma esterna li titħaddem b’mezzi għalkollox umani» (*Gaudium et spes* 42). Aktar minn hekk, hi tiddikjara li ma tridx tqiegħed «it-tama tagħha fi privileġġi offruti lilha mill-awtorità ċivili» u li lesta «tirrinunzja għall-eżerċizzju ta’ ċerti jeddijiet leġittimament miksuba fejn tara li ħtija tagħhom in-nies jistgħu jibdew jiddubitaw mis-sinċerità tax-xhieda tagħha jew fejn il-kondizzjonijiet ġodda tal-ħajja jridu dispożizzjonijiet oħra» (*Gaudium et spes* 76). Din l-aħħar affermazzjoni spiss tiġi ttestjata: nistgħu naraw kemm tassew dan is-sens ta’ fidi jikkmanda l-ħidma tagħna meta niġu biex nirrinunzjaw għall-pussess tal-beni, għar-rivendikazzjonijiet tad-drittijiet tagħna aktar milli għal dawk tal-foqra, f’li nokkupaw postijiet ta’ prestiġju, fil-kompetizzjoni għall-poteri mundani, biex inkunu nistgħu tabilħaqq nagħtu xhieda quddiem id-dinja li Alla u Alla biss «hu l-għajnuna u t-tarka tagħna» (*S* 33:20)” (Severino Dianich, *Idoli della Chiesa. Tentazioni e derive della coscienza cristiana*, Bologna 2015, 31-33).

Għax hekk ukoll Bin il-bniedem, hu ma ġiex biex ikun moqdi, imma biex jaqdi u biex jagħti ħajtu b’fidwa għall-kotra.

B’din il-frażi Ġesù jiġbor it-tliet tħabbiriet li għamel dwar il-passjoni tiegħu u jagħti l-interpretazzjoni teoloġika tagħhom. Hu Ġesù nnifsu l-*qaddej* per eċċellenza, li jagħti eżempju lid-dixxipli biex jagħmlu l-istess bejniethom (cfr *Ġw* 13:12-15). L-għotja tiegħu twassal għall-«fidwa», għall-ħelsien mill-jasar. It-terminu użat għall-«fidwa» (gr. «λύτρον»; tr. *lýtron*) insibuh biss darb’oħra fit-TĠ fis-silta parallela f’*Mt* 20:28. Din il-kelma xaktarx tirreferi għall-użanza li kien hemm fit-TQ li meta membru tal-familja kien jiġi maqtul jew maħtuf, il-qarib l-aktar qrib tiegħu (imsejjaħ *go’el* = dak li jpatti bid-demm) kien imsejjaħ biex ipatti għall-vittma jew jeħlisha. F’*Is*, Alla nnifsu jiġi ppreżentat bħala l-*go’el* ta’ Iżrael (cfr 35:4; 59:17; 61:2; 63:4). Ġesù jwettaq din il-profezija billi hu nnifsu jsir il-*go’el* tal-bnedmin li jeħlishom mill-mewt. Dan jagħmlu billi «jagħti ħajtu» li tfisser fl-istess ħin kemm li jmut kif ukoll li jnissel ħajja ġdida; għotja li tibqa’ perenni fl-Ewkaristija (cfr *Mk* 14:24). Dan kollu jagħmlu għall-«kotra» tal-ġnus (cfr *Is* 53:12).

Għar-riflessjoni

Is-*sequela* (li timxi wara Ġesù) ma tfissirx li tqiegħed lilek innifsek ’il fuq mill-bnedmin jew li tinqeda b’Ġesù biex tħossok aħjar minn dawk li m’għandhomx idea tiegħu. Is-*sequela* pjuttost tħaddan id-disponibilità għall-martirju, id-disponibilità li tixrob anke l-kalċi morr li Alla jippreżentalek għall-mixja interjuri tiegħek. Kull mixja fuq il-passi ta’ Ġesù twassal anke għat-tbatija, għall-uġigħ għalina nfusna, għan-nuqqas ta’ ħila tagħna, imma wkoll għal dawk in-nies li spiss ma jifhmuniex.

Anselm Grün, *Gesù, via alla libertà. Il Vangelo di Marco*, Brescia 2015, 114.